tartuNLP/wikipedia-smugri-20251201 huggingface dataset:
Jussi Kekkonen (majuri)

Uuno Johannes (Jussi) Kekkonen () oli suomalainen majuri, toimitusjohtaja ja presidentti Urho Kekkosen nuorempi veli. Jussi Kekkonen taisteli menestyksekkäästi talvisodassa Kuhmon suunnalla mutta hän menetti näkönsä haavoituttuaan jatkosodan alkuvaiheissa.
Kekkonen kävi Kadettikoulun 1930-luvun alussa ja oli sitten upseerina Kuhmon rajakomppaniassa. Kekkosta pidettiin tarmokkaana ja kansanomaisena upseerina.
Talvisodassa.
Lokakuussa 1939 perustettiin Kuhmon rajakomppanian komentopaikalla Jämäksen kasarmilla Erillinen pataljoona 14, jonka päällikkönä oli everstiluutnantti Frans Ilomäki. Luutnantti Jussi Kekkonen sijoitettiin pataljoonan 2. komppanian päälliköksi. Talvisodan alkaessa Kekkosen komppania oli Kalliojoella linnoitustöissä. Ylivoimainen vihollinen hyökkäsi Lammasperän suunnalla noin 50 miehen vahvuisia suomalaisjoukkoja vastaan ja Kekkosen komppania lähetettiin sinne vahvistukseksi. Suomalaiset olivat jo luopumassa asemistaan Vääräjoella, kun Kekkonen kokosi joukot vastahyökkäykseen 6. joulukuuta 1939. Vääräjoen asemat miehitettiin uudelleen ja puna-armeijan joukot vetäytyivät Vääräjoen taakse. Etuvartiot sijoitettiin nyt Vääräjoelle ja varsinainen puolustusasema tuli Tyrävaaralle. Uusi hyökkäys 12. joulukuuta toi vihollisen aina Tyrävaaran peltoaukealle.
Kekkosen johtama 270 miehen osasto aloitti jouluaattona 1939 hyökkäyksen Rannan taloon ja Kupsusen majoitusalueelle linnoittautuneita puna-armeijan joukkoja vastaan. Muutaman tunnin taistelun jälkeen vihollinen lähti vetäytymään kohti rajaa asettuen asemiin Hukkajärvelle Kiekinniemen talon tuntumaan. Kekkonen tuhosi 150 miehen osastollaan 28. joulukuuta pataljoonan Kiekinniemellä vielä olleet rippeet loppujen vihollisen paetessa rajan yli. Osasto Kekkonen keskittyi jatkossa tammi–maaliskuussa 1940 Kiekinkosken suunnan varmistamiseen. Osasto harjoitti myös tiedustelua ja häirintää Rasti–Saunajärvi–Riihivaara-maantien suunnassa.
Jatkosodassa.
Jatkosodan alkaessa kesällä 1941 kapteeniksi ylennetty Jussi Kekkonen oli Kuhmon rajakomppanian päällikkönä Rukajärvellä. Kekkosen johtama "Osasto Miinoa" siirtyi rajan yli ja valtasi pienin tappioin Miinoan ja Luvajärven kylät. Seuraavana tavoitteena oli Kiimasjärven kylä, jossa puna-armeijan tiedettiin olevan asemissa. Kekkonen lähti etenemään kolmen joukkueen voimin ja kahden konekiväärin tukemana kohti Kiimasjärven kylää, jonka laitamilla suomalaiset törmäsivät aamulla varustettuihin asemiin eivätkä onnistuneet valtaamaan kylää. Vastustaja iski Kekkosen osaston selustaan, jolloin osaston oli lähdettävä vetäytymään. Vetäytyminen muuttui paoksi ja osasto hajosi sen jälkeen, kun Kekkonen haavoittui vaikeasti venäläisten väijytyksessä. Kekkonen ja hänen lähettinsä löytyivät illalla nuotiolta maastoa haravoitaessa ja Kekkonen toimitettiin pian lentokoneella Luvajärveltä kenttäsairaalaan Kuhmoon. Silmiin haavoittuneen Kekkosen näköä ei voitu kuitenkaan enää pelastaa. 
Sodan jälkeen.
Kekkonen ylennettiin majuriksi ja sodan jälkeen hän toimi loviisalaisen laivanvarustaja Ragnar Nordströmin yrityksessä johtotehtävissä. Jussi Kekkonen kuoli keväällä 1962 ja hänet haudattiin Kajaanin sankarihautaan.
HD 141569

HD 141569 on B-tyypin pääsarjan tähti, jota ympäröi pölykiekko ja jolla saattaa olla muodostumassa oleva jättiläisplaneetta. HD 141569 ei näy paljain silmin, koska sen näennäinen kirkkaus on 7,11. Tähti sijaitsee Vaa’an tähdistössä, ja sen etäisyys on 320 valovuotta. Spektrityyppi on B9Ve. Tähden massa on melkein 3 Auringon massa ja valovoima 22 Aurinkoa.
HD 141569 on nuori tähti, jonka ympärillä on noin 400 AU:n päähän ulottuva protoplanetaarinen kiekko. Laajan kiekon sisäreuna sijaitsee noin 17 AU:n päässä tähdestä. Lähempää, josta tähden tuulet ovat jo hajottaneet kiekon, on löytynyt merkkejä hiilimonoksidista ja H3+-vetyionia. Tähteä tutkineet Sean D. Brittain ja Terrence W. Rettig ovat tulkinneet, että vetyionien löytäminen merkitsee todennäköisesti sitä, että tähteä kiertää suuri protoplaneetta.
Oikeustapaus

Oikeustapaus on tuomioistuimen tai jonkin oikeussäännöksiä soveltavan viranomaisen ratkaistavaksi annettu tai jo ratkaisema asia. Oikeustapauksia ratkaistaessa käytetään apuna samankaltaisista oikeustapauksista oikeuskäytännössä aiemmin annettuja ratkaisuja, erityisesti ennakkopäätöksiä. Tällaista toimintaa helpottamaan julkaistaan Suomessa korkeimman oikeuden ja korkeimman hallinto-oikeuden ratkaisemista oikeustapauksista valikoituja kokoelmia. Myös oikeustieteen opetuksessa aiemmilla oikeustapauksilla on keskeinen merkitys.
Oikeustapausarvostelu.
Oikeustapausarvostelu on oikeustieteellisessä julkaisussa oikeuselämän käyttöön saatettu arvio johonkin oikeustapaukseen sisältyvistä seikoista ja niiden oikeudellisesta merkityksestä. Oikeustapausarvosteluja julkaistaan yleensä ennakkopäätöksistä, erilaisten lautakuntien ratkaisuista ja laillisuusvalvojien päätöksistä. Arvostelujen merkitys riippuu eri maissa käytössä olevasta oikeuslähdeopista ja myös oikeuskulttuuri sekä oikeudelliset menettelytavat aikaansaavat eroja maiden välille.
Exposures – In Retrospect and Denial

Exposures – In Retrospect and Denial on melodista death metallia soittavan yhtyeen, Dark Tranquillityn kokoelmalevy, joka julkaistiin 2004. Se sisältää kaksi levyä, joista ensimmäisellä on muun muassa aiemmin julkaisemattomia kappaleita sekä demot "Trail of Life Decayed" ja "A Moonclad Reflection". Toinen levy sisältää muun muassa Live Damage -DVD:n kappalemateriaalia.
Kaikki levyn 2 kappaleet ovat Fredrik Nordströmin miksaamia ja Göran Finnbergin masteroimia. Kansitaide on Cabin Fever Median tekemää.
Eduard Pană

Eduard Pană (s. 28. toukokuuta 1944 Brăneşti) on entinen romanialainen jääkiekkoilija. 
Pană pelasi urallaan muun muassa CS Dinamo Bukarestissa sekä Romanian maajoukkueessa 1960-luvulta 1970-luvun loppuun. Hän edusti Romaniaa kolmissa olympialaisissa (1964, 1968, 1976) ja useissa MM-kilpailuissa saavuttaen merkittäviä tehopistemääriä erityisesti B-sarjan turnauksissa. Pană tunnettiin taitavana ja tehokkaana hyökkääjänä, ja hänet valittiin myöhemmin IIHF:n Hall of Fameen. Aktiivipelaajauransa jälkeen hän toimi vuosikymmenten ajan Romanian maajoukkueen valmennus- ja johtotehtävissä, muun muassa päävalmentajana ja joukkueenjohtajana eri ikäluokkien maajoukkueissa.
Panăn ensimmäiset olympialaiset olivat Innsbruckissa vuonna 1964, joissa Romania sijoittui 12:nneksi. Myös Grenoblessa 1968 joukkue sijoittui 12:nneksi. Parhaan sijoituksensa Pana saavutti Innsbruckin olympialaisissa 1976, jolloin Romanian jääkiekkojoukkue sijoittui seitsemänneksi. Innsbruckin olympialaisissa hän oli koko turnauksen viidenneksi paras pistemies. Samana vuonna hän teki kymmenen maalia ja antoi viisi syöttöä B-sarjan MM-kisoissa, auttaen Romanian turnausvoittoon. 
Pană on toiminut myös IIHF:n kongressien edustajana sekä Romanian jääkiekkoliiton pääsihteerinä. Hänet valittiin IIHF:n Hall of Fameen vuonna 1998.
Břetislav I

Břetislav I (syntynyt vuosien 1002 ja 1005 välisenä aikana – 10. tammikuuta 1055) oli Böömin ruhtinas vuodesta 1035 kuolemaansa.
Isänsä Oldřichin hallituskaudella Břetislav valtasi Määrin takaisin Puolalta 1029. Pari vuotta myöhemmin Břetislav hyökkäsi Unkariin estääkseen Tapani I:n laajennusaikeet. Břetislav pakeni Böömistä vuonna 1034 todennäköisesti, kun Oldřich ja tämän veljen Jaromírin jaon jälkeen. Břetislav palasi maahan, kun Jaromír luopui kruunusta.
Břetislav auttoi Pyhän saksalais-roomalaisen keisarikunnan hallitsijaa Konrad II:ta sodassa Lausitzia vastaan 1035. Břetislav hyökkäsi Puolaan 1039 ja valtasi Poznańin sekä ryösti Gnieznon, josta toi piispa Adalbertin jäänteet mukanaan. Paluumatkalla hän valloitti osan Sleesiasta. Břetislavin päätarkoituksena oli perustaa arkkihiippakunta Prahaan ja luoda suuri valtio, joka olisi alisteinen vain Pyhälle saksalais-roomalaiselle valtakunnalle.
Saksan keisari Henrik III hyökkäsi 1040-luvulla kahdesti Böömiin. Aateliset ja piispa pettivät Břetislavin Henrikin toisessa hyökkäyksessä ja Břetislavin oli pakko luopua valtauksistaan. Vuonna 1047 Henrik oli solmimassa rauhaa Břetislavin ja Puolan välille.
Břetislav kuoli Chrudimissa vuonna 1055 ja hänen seuraajansa oli hänen poikansa Spytihněv II.
Axel Olai Heikel

Axel Olai Heikel (28. huhtikuuta 1851 Brändö – 6. syyskuuta 1924 Helsinki) oli suomalainen kansatieteilijä ja Seurasaaren ulkomuseon perustaja.
Heikelin vanhemmat olivat kirkkoherra Karl Heikel ja Emma Fredrika Wallin. Hän pääsi ylioppilaaksi 1869 ja valmistui filosofian kandidaatiksi 1880 sekä lisensiaatiksi ja tohtoriksi 1887. Heikel teki tutkimusmatkoja Venäjän suomensukuisten kansojen keskuuteen vuosina 1883–1886, 1890, 1897–1898, 1900–1904 ja 1910. Hän teki tutkimusmatkoja myös Siperiaan 1889–1891 ja 1893 sekä Mongoliaan 1889 ja 1890. Heikel toimi Muinaistieteen toimikunnan intendenttinä 1892–1917 sekä Helsingin yliopiston suomalaisen kansatieteen dosenttina 1889–1893. Vuonna 1917 Heikel perusti Seurasaaren ulkomuseon ja oli museon intendentti vuoteen 1924 saakka. 
Heikel oli Suomen muinaismuistoyhdistyksen sihteeri 1888–1889, yhdistyksen hallituksen jäsen 1895–1914 ja puheenjohtaja 1918. Heikel sai professorin arvonimen 1924. Axel Olai Heikel on haudattu yhdessä puolisonsa kanssa Seurasaareen Karunan kirkon pihamaalle.
Sven Bergqvist

Sven ”Svenne Berka” Bergqvist (20. elokuuta 1914 Tukholma, Ruotsi – 16. joulukuuta 1996) oli ruotsalainen palloilulahjakkuus, joka loi uran niin jääkiekkoilijana, jalkapalloilijana, jääpalloilijana kuin käsipalloilijanakin.
Jalkapallossa hän edusti Hammarby IF:ää vuosina 1932–1947.
Anders Limpar

Anders Limpar (s. 24. syyskuuta 1965, Solna) on ruotsalainen jalkapalloilija, joka pelasi laitahyökkääjänä. Hän pelasi Ruotsin lisäksi Sveitsissä, Italiassa, Englannissa ja Yhdysvalloissa.
Limpar sai Ruotsin vuoden parhaalle pelaajalle annettavan Guldbollen-palkinnon vuonna 1991. Hän saavutti Ruotsin mestaruuden AIK:n riveissä 1998. Limpar voitti vuonna 1991 Arsenalissa sekä Englannin liigamestaruuden että FA Cupin. Hän uusi cup-mestaruuden vuonna 1995 Evertonissa, johon oli siirtynyt maaliskuussa 1994. Evertonin tuolloinen manageri Joe Royle arvioi Limparin teknisesti taitavimmaksi pelaajaksi, jonka kanssa oli työskennellyt, ja piti tämän pelinäkemystä Michel Platinin veroisena.
Limpar pelasi Ruotsin maajoukkueessa 58 ottelua ja teki niissä kuusi maalia vuosina 1987–1996.
Pussy (musiikkiprojekti)

Pussy oli vuosina 1995–1998 toiminut ranskalaisten DJ:iden Pascal Hennitotin ja Bertrand de Careyn tuottama eurodancemusiikkia tehnyt musiikkiprojekti. Heidän tunnetuin kappale oli "Suck My Pussy", jossa käytettiin sampleja Karen Finleyn vuoden 1986 levytykseltä "Tales of Taboo". Yhtyeen keulakuvana lavalla oli ranskalainen entinen pornonäyttelijä Nadine Bronx.
Záhorie

Záhorie () on alue Slovakian länsiosassa. Alue sijaitsee Tšekin ja Itävallan rajan tuntumassa. Záhorieta rajoittavat lännessä Morava-joki ja idässä Pikku-Karpaatit.
Záhorie oli suotuisan ilmastonsa ansiosta ensimmäisiä asuttuja paikkoja Slovakiassa. Nykyään siellä on hyvät mahdollisuudet pyöräilyyn, vaeltamiseen ja virkistäytymiseen alueen useilla järvillä ja joilla. Záhorien nähtävyyksiä ovat kylpyläkaupunki Smrdáky, Šaštínin basilika ja Skalican muistomerkit.
Mäntsälänjoki

Mäntsälänjoki on Sulkavanjärvestä alkava joki, joka laskee Mustijokeen. Mäntsälänjoen alkupäästä on merelle 70 km. Joki virtaa kapeana ja rauhallisena Mäntsälän kirkonkylän halki. Joen varrella on Mäntsälän jätevedenpuhdistamo sekä vanha kesäteatteri, joka sittemmin on purettu. Joen vartta on kunnostettu runsaasti virkistyskäyttöön kirkonkylän alueella viime vuosina.
L1489 IRS

L1489 IRS on tähtitieteellinen kohde, nuori infrapunaa säteilevä tähti jolla on ympärillään esiplanetaarinen kiekko. Keskustähden massa on arviolta 0,9-1,7 Auringon massaa.
Esiplanetaarinen kiekko.
Kohteella on esiplanetaarinen kiekko, jonka massa on 0,01–0,03 MO. Kiekko ulottuu 0,1–2000 AU:n säteelle keskustähdestään.
Kohde saattaa olla siirtymäkohde pölyn peitossa olevien ja T Tauri -kohteiden välillä, ja siirtymät kestävät vain 20 000 vuotta. Kiekon lämpötilajakauma on T=19,4+(R/1000)–0,34. Tiheysjakauman potenssi on 1,8–2,1. Kiekon kaltevuus on jopa 60°. Kiekon litistyneisyys h/R on 0,35. Kiekko pyörii huomattavan nopeasti 300 AU:n sisässä vaikka koko kohde ulottuu 200 AU:n päähän. Massaa kasautuu 8·10−7 Auringon massaa vuodessa.
Kiekkoa ympäröivä vaippa on massaltaan arviolta 0,10 Auringon massaa.
Civitas

Civitas (monikko "Civitates") tarkoitti Rooman valtakunnassa Rooman kansalaisuutta ja kansalaisoikeuksia. Sanaa käytettiin myös asutuskeskuksista ja myöhemmin se laajeni tarkoittamaan myös valtiota. Suomenkielinen sana yhteisö on latinaksi civitas.
Rooman kansalaisuuden sai, jos vanhemmat olivat Rooman kansalaisia. Tosin toinen vanhemmista sai olla myös ulkomaalainen ("peregrinus"), kunhan hänellä vain oli oikeus solmia Rooman lakien mukainen avioliitto. Rooman kansa tai sen edustajat saattoivat myös myöntää kansalaisoikeudet yksilöille tai kansanryhmille. Kansalaisoikeuksiin kuuluivat oikeus asettua ehdolle julkiseen virkaan sekä oikeus asepalvelukseen.
Polarisoituminen

Polarisoituminen tai polarisaatio voi tarkoittaa seuraavia:
HMS Cardiff (D58)

HMS Cardiff oli Britannian kuninkaallisen laivaston "Ceres"-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä.
Valmistus.
Alus tilattiin Govanista Fairfield Shipbuilding and Engineering Companyltä, missä köli laskettiin 22. heinäkuuta 1916. Alus laskettiin vesille 12. huhtikuuta 1917 ja otettiin palvelukseen 25. kesäkuuta.
Palvelus.
Palveluksen oton jälkeen alus liitettiin kesäkuussa 1917 Harwichiin 6. kevyt risteilijäviirikköön lippulaivaksi. Alus osallistui 17. marraskuuta 1917 toiseen Helgolandin taisteluun.
Saksan avomerilaivaston purjehtiessa Scapa Flowhun 21. marraskuuta 1918 valittiin "Cardiff" laivaston lippulaivaksi ja ohjaamaan saksalaisalukset satamaan. Alus oli Itämeren laivaston lippulaivana marraskuusta 1918 vuoden 1919 alkupuolelle, minkä jälkeen alus siirrettiin Välimerelle 3. kevyt risteilijäviirikköön 1919 - 1929.
Vuodet 1929 - 1931 alus oli huollossa, minkä jälkeen alus Afrikan asemalla 6. kevyt risteilijäviirikön lippulaivana toukokuuhun 1933. Alus oli reservialuksena heinäkuusta 1933 heinäkuuhun 1938, jolloin se otettiin uudelleen palvelukseen 5. risteilijäviirikköön Kiinan asemalle. "Cardiff" lähti Hong Kongista 29. huhtikuuta 1939 palatakakseen reserviin, missä alus oli toisen maailmansodan syttymiseen saakka.
"Cardiff" sijoitettiin 12. risteilijäviirikköön tehtävänään Pohjois-Atlantin meriliikenteen valvonta 1939 - 1940. Tämän jälkeen alus palveli loppu sodan tykistönkoulutusaluksena länsirannikolla. Sodan aikana alukseen asennettiin kuusi 20 millimetrin yksiputkista ilmatorjuntatykkiä sekä tyypin 290 tutka huhtikuussa 1940 sekä tyypin 273 tutka alkuvuodesta 1943. 
"Cardiff" myytiin 23. tammikuuta 1946 romutettavaksi BISCOlle. Se saapui Arnott Youngille Dalmuiriin Skotlantiin romutettavaksi 18. maaliskuuta.
Mauritz Mexmontan

Mauritz Bernhard Mexmontan (15. huhtikuuta 1856 Helsinki – 21. tammikuuta 1936 Helsinki) oli Helsingin yliopiston miekkailunopettaja, joka osallistui aktivistien, Voimaliiton ja jääkäriliikkeen toimintaan 1900-luvun alussa.
Elämä.
Mexmontanin vanhemmat olivat apteekkari Frans Mikael Mexmontan ja Paulina Augusta Lovisa Lindström. Hän pääsi ylioppilaaksi 1876 Helsingin yksityislyseosta, suoritti voimistelunopettajan tutkinnon 1892 sekä valmistui filosofian kandidaatiksi 1903 ja maisteriksi 1904. Mexmontanin vaimo oli vuodesta 1889 Johanna Natalia Theresia Buch-Oberleitner (k. 1937).
Miekkailunopettajan ura.
Mexmontan toimi ensin voimistelunopettajana useissa Helsingin ruotsalaisissa oppikouluissa vuosien 1879 ja 1890 aikana, samoin kuin Helsingin kansankirjaston hoitajana, sairausvoimistelijana ja hierojana. Helsingin yliopiston apulaismiekkailunopettajana hän oli 1885–1895 ja miekkailunopettajana 1895–1926. Helsingfors Skidklubbin puheenjohtajana hän toimi 1898–1908. Mexmontan oli Helsingin Miekkailijoiden ja Suomen miekkailuliiton kunniajäsen.
Aktivisti ja kalterijääkäri.
Mexmontan osallistui kutsuntalakkoihin 1902–1904, oli mukana perustamassa Voimaliittoa 1906 ja kuului sen johtokuntaan. Mexmontan sai julkisuutta 1902, kun osallistui Senaatintorilla käytyyn kahakkaan kasakoiden ja ylioppilaiden välillä. Taitavana miekkailijana tunnettu Mexmontan sai pelkkä kävelykeppi aseenaan yhden kasakan putoamaan hevosen selästä mutta hän haavoittui myös itse päähän kasakan sapeliniskusta. 
Vuosina 1915–1917 kalterijääkäreihin kuulunut Mexmontan oli vangittuna maanpetoksellisesta toiminnassa Pietari-Paavalin linnoituksessa, Pietarin etappivankilassa ja Pähkinälinnassa. Hän sai aluksi kuolemantuomion, joka muutettiin 20 vuoden pakkotyöksi. Vapauduttuaan Venäjän vallankumouksen aikaan hän toimi aktiivisesti Helsingin ensimmäisessä suojeluskunnassa.
Mexmontanin katkaistujen jalkakahleiden pienoisjäljennös on osa kalterijääkärien yhteistunnusta, jossa on lisäksi Spalernajan vankilan kultainen pienoisavain.
K. R. Melander

Kurt Reinhold Melander (18. syyskuuta 1858 Kuopio – 27. tammikuuta 1941 Helsinki) oli suomalainen filosofian tohtori, lyseon lehtori ja historiantutkija.
Henkilöhistoria.
Kurt Reinhold Melanderin vanhemmat olivat yliopettaja Henrik Leopold Melander ja Elise Leontine Enwald. Hän pääsi ylioppilaaksi 1877 ja valmistui filosofian kandidaatiksi 1883 ja lisensiaatiksi 1887. Hän teki opintomatkoja Pohjoismaihin, Saksaan, Viroon, Itävaltaan ja Sveitsiin.
Melander oli Helsingin yliopiston Suomen, Venäjän ja Pohjoismaiden historian dosentti 1887–1888 ja uudelleen 1902–1914. Hän toimi historian, maantiedon ja suomen kielen lehtorina Turun suomalaisessa lyseossa 1888–1901, historian ja maantiedon lehtorina Helsingin ruotsalaisessa reaalilyseossa 1901–1904 sekä historian oppiaineiden yliopettajana Helsingin Suomalaisessa normaalilyseossa 1904–1926. Melander tunnettiin normaalilyseossa lempinimellä "Plodu" ja 1800-luvun lopun sanoja ja sanankäänteitä vielä 1920-luvulla ruotsinvoittoisessa puheessaan käyttäneestä Melanderista on säilynyt paljon kaskuja.
Melander oli Suomalaisen tiedeakatemian esimies 1929–1930 ja Suomen historiallisen seuran esimies 1904–1905, 1919–1920 ja 1931–1932 sekä seuran rahastonhoitaja 1901–1904 ja 1905–1917. Hän sai professorin arvon 1920.
Melander tutki erityisesti Suomen historiaa 1600-luvulla, mutta julkaisi myös 1500-lukua koskevia tutkimuksia. Hän kuoli naimattomana ja jätti kuollessaan huomattavia summia Suomalaiselle tiedeakatemialle, Suomen historialliselle seuralle ja Helsingin suomalaiselle normaalilyseolle.
Melanderin veljiä olivat valtiopäivämies Henrik Melander ja fyysikko Gustaf Melander.
Fred Schwarz

Frederick Charles Schwarz (15. tammikuuta 1913 – 24. tammikuuta 2009) oli australialainen lääkäri ja antikommunistinen aktivisti. Hän perusti Christian Anti-Communism Crusade (CACC) -järjestön ja johti sitä aina 1990-luvulle.
Schwarz oli syntyisin Brisbanesta Australiasta. Hänen isänsä oli Wienin juutalainen, joka muutti Australiaan 1905 ja kääntyi kristinuskoon ja ryhtyi helluntalaissaarnaajaksi. Fred Schwarz opiskeli Queenslandin yliopistossa kaksi tutkintoa. Hän erikoistui psykologiaan ja piti omaa vastaanottoa Sydneyn lähiössä.
Schwarzin ryhtymiseen kommunismin vastustajaksi vaikutti väittely vuonna 1940 australialaisen kommunistin kanssa, jonka jälkeen hän alkoi opiskella marxismi-leninismiä oppiakseen kaiken vastustajistaan. Schwarz teki useita kommunismia vastustavia puhekiertueita Yhdysvalloissa 1950-luvulla ja siirtyi Kaliforniaan 1960. Hän perusti CACC:in 1960-luvulla ja johti sitä aina 1990-luvun loppupuolelle.
Schwarz kirjoitti kommunismia vastustavaa uutiskirjettä 40 vuotta ja kirjoitti kolme kirjaa, joista 1960 julkaistu "You Can Trust the Communists (to be Communists)" muodostui bestselleriksi ja myi yli miljoona kappaletta.
Schwarzin antikommunismi perustui kristilliseen arvopohjaan ja vastusti kommunismin jumalattomuutta ja materialismia. Schwarzille kommunismi oli jakamaton monoliitti, jossa ei ollut sisäisiä riitoja ja joka oli vääjäämättä pyrkimässä kohti maailmaherruutta. Schwarz piti kehitysapua ja aseapua kolmannen maailman maille haitallisena ja kannatti niiden lakkauttamista, koska tällöin Neuvostoliitto joutuisi tukemaan näitä maita, mikä kuluttaisi sen resursseja. Sen sijaan hän kannatti uskonnollisten lähetyssaarnaajien värväämistä levittämään antikommunismin sanomaa. Schwarz piti myös 1980-luvun euro-ohjuksia vastustavaa rauhanliikettä ja vihreää liikettä kommunistien salajuonena heikentää kapitalistista leiriä.
Viimeisessä kirjassaan "Beating the Unbeatable Foe: One Man’s Victory over Communism, Leviathan, and the Last Enemy" Schwarz julisti itsensä kommunismin kukistajaksi ystävänsä Ronald Reaganin kanssa.
Schwarz kirjoitti kuolemaansa asti "National Review" -lehteen.
Buzzerbeater

Buzzerbeater on internet-selaimella toimiva managerointipeli, jonka aiheena on koripallo. Tavoitteena on luoda mahdollisimman menestyvä koripallojoukkue, esim. voittamalla sarja, cupin tai ostamalla uusia pelaajia. Buzzerbeater on täysin ilmainen, mutta joukkueen saaminen pelissä voi kestää hetken aikaa. Buzzerbeater on myös kansainvälinen, joten sitä pelataankin monessa eri maassa.
Pelin aloitus.
Aloittaessasi Buzzerbeaterin sinun pitää rekisteröityä. Suoritettuasi rekisteröitymisen loppuun voi viedä muutaman päivänkin ennen kuin saat joukkueen. Kun pääset sisään ensi kertaa, sinua kehotetaan suorittamaan erilaisia tehtäviä, jotta oppisit käyttämään Buzzerbeateria eri tavoin. Saatuasi kaikki tehtävät loppuun sinun tarvitsee vain suorittaa päivittäiset jutut, joita aina sisään kirjautuessasi sitten suoritat.
Pelaajat.
Pelaajia Buzzerbeaterissa on tietysti monia erilaisia. Kaikilla pelaajilla on kasvot, joita voi myös olla samanlaisia.
Kaikilla pelaajilla on myös omat taidot, joita ovat mm. syöttäminen ja levypallot. Taitotasoja on yhteensä 20. Pelaajilla on myös oma DMI, joka ilmaisee pelaajan taitavuuden. Mitä korkeampi DMI on, sitä taitavampi pelaaja on.
Pelaajalle tärkeää on myös hänen potentiaalinsa. Potentiaalitasoja on yhteensä 12. Potentiaali toimii eräänlaisena pelaajan taitojen kattotasona. Kun pelaaja saavuttaa taidoissaan noin oman potentiaalinsa arvon, hänen harjoitteluinnokkuutensa hiipuu.
Supporter.
Supporter on maksullinen lisäominaisuus Buzzerbeateriin, aivan samalla tavalla kuin Hattrick-managerointipelin Supporter. Siitä ei välttämättä ole mitään pelillistä hyötyä, mutta sen ansiosta Buzzerbeaterin pelaaminen on entistä hauskempaa! Supporterin hinta Buzzerbeaterissa on 39.9$/vuosi.
18-kruunu-6

18-kruunu-6 (C12H24O6) on kruunueetteri, joka muodostaa erityisen vahvoja sidoksia kaliumkationien kanssa.
Valmistus ja ominaisuudet.
18-kruunu-6:tta voidaan valmistaa trietyleeniglykolista ja 1,2-bis(2-kloorietoksi)etaanista emäksisissä olosuhteissa tetrahydrofuraanin läsnä ollessa. Lisäksi kaliumsuolojen, kuten kaliumsyanidin, lisäminen reaktioseokseen parantaa synteesiä.
18-kruunu 6 muistuttaa rakenteeltaan munkkirinkilää, jonka keskelle substraatti sitoutuu. Renkaan koko määrää minkä kokoisiin kationeihin aine voi sitoutua. Kaliumkationien lisäksi 18-kruunu-6 muodostaa sidoksia myös primäärisistä amiineista muodostuneiden kationien, joiden kaava on RNH3+, kanssa, mutta ammoniumsuolojen kohdalla selektiivisyys on hyvin pieni.
18-kruunu-6:ta voidaan käyttää muuttamaan epäorgaanisten suolojen ominaisuuksia ja saada ne liukenemaan orgaanisiin liuottimiin. Kaliumsyanidi ja kaliumpermanganaatti, jotka muuten olisivat orgaanisiin yhdisteisiin liukenemattomia, liukenevat 18-kruunu-6:n läsnä ollessa bentseeniin. Bentseeniliuoksessa syanidi-ionista tule huomattavasti tehokkaampi nukleofiili kuin vesiliuoksessa ja 18-kruunu-6:n kaliumpermanganaatin ja bentseenin seos on hyvin voimakkaasti hapettavaa.
Useat kruunueetterit ovat myrkyllisiä ja niiden on todettu aiheuttavan koe-eläimille testikulaarista atrofiaa. 18-kruunu-6 ei kuitenkaan ole erityisen myrkyllinen.
Frostbite Metalfest

Frostbite Metalfest oli kaksipäiväinen metallimusiikkifestivaali, joka järjestettiin Lahdessa 6.–7. helmikuuta 2009. Tapahtuman pääjärjestäjä ja promoottori oli 18-vuotias lahtelainen, jolle festivaali oli ensimmäinen hänen järjestämänsä. Konkurssiin haetun kommandiittiyhtiö Tyranus Music Ky:n vastuullisena yhtiömiehenä hän joutui vastaamaan festivaalista aiheutuneista lähes kahdensadantuhannen euron veloista.
Tapahtumat.
Tapahtuman tiedotus oli puutteellista. Festivaalikävijöillä ei ollut tietoa esiintyjien aikatauluista, jotka muuttuivat tapahtuman edetessä, eivätkä muutkaan festivaalista annetut ennakkotiedot pitäneet suurelta osin paikkaansa. Festivaalijärjestelyjen todellisen tilanteen selvittyä ensimmäisenä festivaalipäivänä useat vapaaehtoiset järjestelyissä mukana olleet henkilöt paikkasivat osin jopa omalla kustannuksellaan järjestelyjä niiltä osin kuin tilannetta oli vielä mahdollista yrittää korjata.
Tapahtumaan oli ennakkotietojen perusteella palkattu nimekkäitä ulkomaisia metallimusiikkiyhtyeitä, kuten yhdysvaltalainen Lamb of God, ruotsalainen Arch Enemy, brittiläinen Cradle of Filth ja norjalainen Mayhem. Edellämainituista yhtyeistä ainoastaan Lamb of God ja Arch Enemy lopulta esiintyivät tapahtumassa. Cradle of Filth peruutti esiintymisensä viikkoa ennen tapahtumaa ja Mayhem tapahtumaa edeltävänä päivänä järjestäjän jätettyä yhtyeen lentoliput hankkimatta. Paikalle saapuneillakin esiintyjillä on ollut ongelmia esiintymispalkkioidensa saamisessa, eikä esiintyjien majoitusta, ruokailua tai takahuonetiloja ollut järjestetty etukäteen sovitusti.
Jälkimmäisen festivaalipäivän toisen pääesiintyjän, norjalaisen Gorgorothin, esiintyminen peruuntui viime hetkillä, koska järjestäjä ei ollut maksanut yhtyeen lentolippuja, ja lippuasioiden selvittyä Oslon lentokenttä oli suljettu lumimyrskyn vuoksi. Yhtyeen kitaristit eivät enää päässeet lentämään Suomeen edes omalla kustannuksellaan kuten muut yhtyeen ja sen henkilökunnan jäsenet olivat tehneet.
Hopeakuore

Hopeakuore ("Argentina sphyraena") on hopeakuoreisiin kuuluva kalalaji, jota tavataan pääasiallisesti Atlantin Euroopan puoleisilla rannikoilla ja Välimerellä.
Hopeakuore on 20–27 cm:n mittainen. Se elää 100–700 metrin syvyydessä ja kutee kesä- ja lokakuussa.
Hopeakuore syö ravinnokseen äyriäisiä, matoja, nilviäisiä ja muita pohjaeläimiä . Kala mainitaan kurkunhajuiseksi.
Dragonball Evolution

Dragonball Evolution on japanilaiseen Akira Toriyaman luomaan "Dragon Ball" -mangasarjaan perustuva yhdysvaltalainen toimintaelokuva vuodelta 2009. Elokuvan ensi-ilta oli 8. huhtikuuta 2009. Elokuvan on ohjannut James Wong ja sen pääosissa ovat Justin Chatwin, Jamie Chung, James Marsters ja Chow Yun-Fat. Tuottajana toimii Stephen Chow.
Tarina.
Tarina kertoo nuoresta Son Gokusta, jonka isoisän viimeinen toive on, että Goku etsisi mestari Roshin ja seitsemän lohikäärmekuulaa. Tämä hänen täytyy tehdä voidakseen estää julmaa lordi Piccoloa ottamasta valtaansa koko maailmaa.
Sober (Toolin kappale)

Sober on yhdysvaltalaisen rock-yhtyeen Toolin vuoden 1993 debyyttialbumilla "Undertow"lla julkaistu kappale. Se julkaistiin myös singlenä vuonna 1994 ja siitä on tehty myös musiikkivideo, jossa on otettu paljon vaikutteita Quayn veljeksien stop motion-tekniikasta ja nukkeanimaatiosta.
Sober lukeutuu Toolin tunnetuimpiin sen suuren radiosoittonsa ansiosta. Kappale kertoo kitaristi Adam Jonesin mukaan eräästä hänen tuttavastaan, joka ei pystynyt ilmaisemaan itseään artistina ilman päihtymistä.
Kappaleesta on tehnyt oman versionsa muun muassa Staind.
Taitouinti kesäolympialaisissa 1988

 
Vuoden 1988 kesäolympialaisissa kilpailtiin taitouinnissa toisen kerran olympialiikkeen historiassa. Lajeja oli kaksi, naisten yksin- ja pariuinti. Menestynein taitouintimaa näissä kisoissa oli Kanada, jonka urheilijat voittivat molempien lajien kultamitalit.
Gastroenteriitti

Gastroenteriitti (myös maha-suolitulehdus ja mahan ja ohutsuolen tulehdus) on ruoansulatuskanavan tulehdus, josta seuraa akuutti ripuli. Vaikka tulehdus yleensä johtuu virustartunnasta, myös bakteerit tai niiden toksiinit, loiset tai jonkin ruoan tai lääkkeen haittavaikutukset voivat aiheuttaa tulehduksen. Gastroenteriitin puutteelliseen hoitoon kuolee vuosittain ympäri maailman 5–8 miljoonaa ihmistä. Sen lisäksi se on alle viisivuotiaiden lasten ja vauvojen yleisin kuolinsyy.
Ainakin puolet ruokaperäisistä gastroenteriittitapauksista on aiheuttanut norovirus. 20 %, johon kuuluu suurin osa lasten vakavista gasteroenteriittitapauksista, johtuu rotaviruksesta. Näiden lisäksi myös adenovirus ja astrovirus ovat merkittäviä virusperäisiä taudinaiheuttajia.
Eri bakteerikannat voivat aiheuttaa gastroenteriittiä, esimerkiksi "Salmonella", "Shigella", "Staphylococcus", "Campylobacter jejuni", "Clostridium", "Escherichia coli" ja "Yersinia". Tulehdus voi johtua huonosti valmistetusta ruoasta, uudelleenlämmitetyistä liharuoista tai kala-, äyriäis-, maito- tai leipomotuotteista. Jokaisesta organismista tulee vähän erilaisia oireita, mutta jokainen aiheuttaa ripulin. Paksusuolen tulehdus eli koliitti saattaa myös esiintyä.
Hengitystieinfektioiden ohella gastroenteriitit ovat kaikkein tavallisin infektiotauti. Ne ovat myös yleisin kuoleman aiheuttaja. Vaarallisin taudeista aliravituille lapsille on rotavirusripuli.
Komplikaatiot.
Vakavin komplikaatio on kuivuminen, jonka yleensä aiheuttaa vaikea ripuli. Joissakin tapauksissa kuivuminen voi osittain johtua väärästä hoidosta, esimerkiksi kun potilas ei saa riittävästi nestettä niin kauan, että ripuli loppuu. Vakava kuivuminen voi johtaa kuolemaan ja vaatii siksi pikaista hoitoa.
Damien Hirst

Damien Steven Hirst (s. 7. kesäkuuta 1965 Bristol, Englanti, Yhdistynyt kuningaskunta) on englantilainen taiteilija. Hirst on tunnettu muun muassa Luonnonhistoria-sarjasta, jossa hän esitteli formaldehydiin säilöttyjä eläimiä.
Hirst opiskeli Goldsmithsissa Lontoon yliopistossa. Hänen uransa alkuvaiheet olivat pitkälti sidoksissa keräilijä Charles Saatchiin. Hirst luetaan Young British Artists -ryhmään, joka sai nimensä Saatchi Galleryn näyttelyjen mukaan.
Hirstin kuuluisimpia töitä on vuoden 1992 "The Physical Impossibility of Death in the Mind of Someone Living", joka koostuu formaldehydiliuokseen säilötystä nelimetrisestä tiikerihaista 213 × 518 × 213 cm -kokoisessa vitriinissä. Teosta on ylistetty 1990-luvun brittiläisen taiteen ikoniksi ja BritArtin symboliksi. Samaa sarjaa jatkoivat Venetsian biennaalissa esitelty "Mother and Child Divided", lehmä ja vasikka halkaistuna omissa säiliöissään, sekä Serpentine Galleryn näyttelyn lammas "Away from the Flock".
Vuonna 1998 Hirst perusti yhdessä Blurin Alex Jamesin ja näyttelijä Keith Allenin kanssa yhtyeen Fat Les, jonka jalkapalloaiheinen kappale "Vindaloo" vuoden 1998 maailmanmestaruuskilpailuja varten saavutti listasijan kaksi.
Vuonna 2007 Hirstin teos "Lullaby Spring" huutokaupattiin 14,4 miljoonan euron (9,65 milj. puntaa) hintaan, mikä on kallein teoksesta taiteilijan vielä eläessä maksettu hinta. Teos kuuluu sarjaan "lääkekaappeja", joista tässä nimenomaisessa on sisällä 6 136 käsin maalattua pilleriä.
Hirst on sittemmin pyrkinyt rikkomaan hintaennätyksiä mm. "The Golden Calf" -veistoksen formaldehydissä säilöttyyn vasikkaan lisätyillä kultaisilla osilla ja "For the Love of God" -veistoksella, joka on platinasta valettu ihmisen pääkallo, johon on upotettu 8 601 timanttia, painoltaan yhteensä 1 106,18 karaattia.
Hirstin Venetsiassa 2017 esillä ollut "Treasures from the Wreck of the Unbelievable" -näyttelyspektaakkeli saa alankomaalaisen kirjailijan Ilja Leonard Pfeijfferin romaanissa "Grand Hotel Europa" monisivuinen analyysin, jota Kaj Kalin pitää arviossaan "vaikuttavana"..
Ceres-luokka (risteilijä)

Ceres-luokka oli Britannian Kuninkaallisen laivaston C-luokan keveiden risteilijöiden alaluokka.
Tilaaminen.
Luokkaan kuuluneiden viiden aluksen tilausvahvistukset tehtiin niin, että kaksi lokakuussa 1915 ja loput kolme 1916 alussa. Kaikki alukset tilattiin maalis-huhtikuussa 1916 rakenteellisesti samanlaisina kuin edeltäneet C-luokan alukset, mutta rakentamisen aikana aluksiin tehtiin niin paljon muutoksia, että ne voidaan lukea omaksi alaluokakseen.
Muutokset edeltäneeseen luokkaan.
Luokan alusten tykki No2 sijoitettiin uudelleen sillan eteen siten, että se kykeni ampumaan tykin No1 ylitse, jolloin sen tulialue oli laajempi kuin aikaisemmissa C-luokan aluksissa. Samalla lisättiin välikansi ja siirrettiin siltaa taaksepäin etriä. Sillan siirto oli tehtävä, jotta aluksen sisäosat saatiin toimiviksi. Samoin siltaa piti korottaa tykki No2:n nostamisen aiheuttaman näköesteen vuoksi. Sillan korotuksen aiheuttaman epävakauden poistamiseksi aluksen leveyttä kasvatettiin etriä. Näiden muutosten seurauksena aluksen uppouma kasvoi 4 190 tonniin.
Aseistus ja voimanlähde.
Aseistus oli sama kuin aiemmissa C-luokan aluksissa lukuun ottamatta torpedoputkien lukumäärän kaksinkertaistamista. Samoin pääkoneet pidettiin edeltäneiden C-luokan alusten kaltaisina.
Panssarointi.
Aluksen panssarointi pidettiin samana lukuun ottamatta tulenjohtotornia, joka poistettiin "HMS Coventryltä" ja "HMS Curacoalta" jo rakennusvaiheessa ja muiltakin luokan aluksilta 1918-1919 samoin kuin Caledon-luokan aluksilta.
Taitouinti kesäolympialaisissa 1984

 
Vuoden 1984 kesäolympialaisissa esiteltiin yleisölle uusi virallinen olympialaji, taitouinti. Ensimmäisen kerran mukana olleessa lajimuodossa kilpailtiin kahden lajin, naisten yksin- ja pariuinnin, mitaleista. Menestyneimmäksi taitouintimaaksi nousi isäntämaa Yhdysvallat, jonka urheilijat voittivat molempien lajien kultamitalit.
John Blue

John Blue (19. helmikuuta 1966, Huntington Beach, Kalifornia) on entinen yhdysvaltalainen jääkiekkoilija. Winnipeg Jets varasi Bluen vuonna 1986 10. kierroksella numerolla 197. Blue ei kuitenkaan edustanut Jetsiä urallaan. Blue vietti suuramman osan peliurastaan AHL-liigassa, kuusi kautta. Seurat olivat kaksi kautta Maine Mariners, kolme kautta Providence Bruins ja kausi Rochester Americans. Muita liigoja joissa hän pelasi, olivat USHL, WCHA, IHL, ECHL sekä WPHL. Viimeiset ottelunsa Blue pelasi kaudella 1996-1997 WPHL:n Austin Ice Batsin joukkueessa.
NHL:ssa Blue pelasi Boston Bruinsissa ja Buffalo Sabresissa kolmen kauden aikana 46 ottelua.
Luhangan vaakuna

Luhangan kunnanvaakuna on saanut aiheensa Luhangan historiasta. Vaakunan mäyrä viittaa turkispyynnin aiempaan merkitykseen alueella. Kolme ristiä symboloivat kunnassa olleita kolmea kirkkoa.
Vaakunan on suunnitellut Gustaf von Numers, ja se vahvistettiin käyttöön 1. syyskuuta 1965. Vaakunan selitys on ”vihreässä kentässä kävelevä, hopeinen, kultavaruksinen mäyrä, jonka saatteena kolme kultaista, naulakantaista kaarisakararistiä, kaksi yläpuolella, yksi alapuolella”.
Thomas Henry Flewett

Thomas Henry Flewett (29. kesäkuuta 1922 – 12. joulukuuta 2006) oli brittiläinen virologi, koulutukseltaan lääketieteen tohtori. Hän oli virusdiagnostiikan uranuurtaja ja perusti laboratorion, joka toimi WHO:n referenssilaboratoriona. Hän oli myös useiden tieteellisten julkaisujen toimittaja.
Flewett nimesi ensimmäisenä rotavirukset uraauurtavan gastroenteriitin syitä koskevan tutkimuksensa aikana.
Guru Josh

Guru Josh (oik. Paul Walden, 6. kesäkuuta 1964 Jersey – 28. joulukuuta 2015 Ibiza) oli yksi brittiläisen 1990-luvun alun acid house -musiikin ikoneista. Hänet tunnetaan parhaiten debyyttisinglestään "Infinity" vuodelta 1989. Kappaleesta muistetaan todennäköisesti parhaiten sen saksofoniosuus. Single julkaistiin levymerkillä Infinity Records, vuotta myöhemmin se uudelleenjulkaistiin BMG:n merkillä. Kappaleesta tehtiin remix vuonna 2008.
Paul Walden syntyi hammaslääkärin pojaksi Jerseyssä. Päätettyään opiskelun hän ryhtyi muusikoksi ja soitti koskettimia jerseyläisellä klubilla nimillä "Syndrone" ja "Animal".
Diskografia ja listasijoitukset.
Infinity saavutti listasijoituksia lähellä kärkeä useilla merkittävillä eurooppalaisilla listoilla, kuten Saksassa ja Isossa-Britanniassa.
Karunan vaakuna

Karunan kunnanvaakuna on saanut aiheensa Karunan vanhasta kirkosta. Vaakunassa on kuvattuna 1680-luvulla rakennetun kirkon kynttilänpitimet. Uuden kirkon valmistuttua kirkko siirrettiin 1912 Seurasaaren ulkomuseoon Helsinkiin.
Vaakunan on suunnitellut Gustaf von Numers, ja se vahvistettiin käyttöön 20. toukokuuta 1959. Vaakunan selitys on ”punaisessa kentässä esiin työntyvä, hopeinen käsivarsi pidellen kultaisessa jalassa palavaa hopeakynttilää, liekki kultaa”. Vaakuna muuttui epäviralliseksi kotiseutuvaakunaksi 1969 Karunan liityttyä Sauvon kuntaan Kemiöön liitettyä Santasaaren kylää lukuun ottamatta.
Gary Bromley

Gary Bert "Bones" Bromley (s. 19. tammikuuta 1950 Edmonton, Alberta) on entinen kanadalainen jääkiekkoilija. Hän pelasi NHL:ssä Buffalo Sabresissa sekä Vancouver Canucksissa. WHA:ssa hän edusti Calgary Cowboysia ja Winnipeg Jetsiä. 
NHL-urallaan Bromley pelasi 136 ottelua voittaen niistä 54 ja häviten 44. Bromleyn päästettyjen maalien keskiarvo oli 3,43. WHA-urallaan Bromley pelasi 67 ottelua voittaen niistä 31 ja häviten 21. Päästettyjen maalien keskiarvo oli 3,49 ja torjuntaprosentti 88,1. Bramley muistetaan ehkä parhaiten hänen Vancouverissa käyttämästään kypärästä, johon oltiin kuvattu pääkallo. Siitä on tullut hänelle lempinimi "Bones" (luut).
Autograph

Autograph on yhdysvaltalainen glam metal -yhtye Los Angelesista, Kaliforniasta. Yhtye on ollut aktiivisena kahteen otteeseen, ensin vuosina 1983–1989 ja myöhemmin vuosina 2002–2005 ja vuodesta 2013 eteenpäin. Autograph on julkaissut yhdeksän albumia. Yhtyeen suurimmaksi hitiksi nousi sen ensimmäisellä, "Sign In Please" -albumilla julkaistu kappale ”Turn Up the Radio”.
Autographin alkuperäiset jäsenet kitaristi Steve Lynch ja basisti Randy Rand liittyivät uudestaan yhteen vuonna 2013. He ottivat ensin yhteyttä alkuperäiseen vokalistiin Steve Plunkettiin. Hän ei kuitenkaan ollut yrityskiireidensä takia valmis palaamaan yhtyeeseen. Hänen tilalleen yhtyeeseen värvättiin Simon Daniels. Autographiin liittyi myös rumpari Marc Wieland. Yhtye solmi vuonna 2017 levytyssopimuksen EMP Label Groupin ja julkaisi sen jälkeen albumin "Get Off Your Ass".
HD 98800

HD 98800 on nelinkertainen tähti noin 150 valovuoden päässä Maasta. Sen näennäinen kirkkaus 10,27. HD 98800 ei näy paljain silmin. Tähti tunnetaan myös nimellä TV Crateris tai "TV Crt". Se sijaitsee nuorten tähtien muodostamassa tähtiassosiaatiossa. Toista tähtiparia HD 98800 Aab ympäröi kaksi pölykiekkoa, joiden välissä on aukko.
Järjestelmän rakenne.
HD 98800 koostuu kahdesta lähekkäisestä kaksoistähdestä, joita kutsutaan nimillä HD 98800 A ja HD 98800 B. Tähtiparien väli on noin 50 AU, ja ne kiertävät toisiaan yhteisen painopisteen ympäri. Tähtipareja kutsutaan useimmiten nimellä HD 98800 Aab ja HD 98800 Bab tai joskus HD 98800 A1/2 ja HD 98800 B1/2.
HD 98800:n neljästä tähdestä Aa, Ab ja Ba, Bb ei ole paljonkaan tietoja. Niiden katsotaan kuitenkin muistuttavan paljon nuorta Aurinkoa. Järjestelmän ikä on noin 10 miljoonaa vuotta. A- ja B-tähtiparien väli on 50 AU.
Sekä Aab että Bab ovat spektroskooppisia kaksoistähtiä, joiden komponenttien väli on noin 1 AU. K5-spektriluokan Aa:n massa on arviolta 1,1 Auringon massaa. B:n tähtien massat ovat 0,93 ja 0,64 Auringon massaa. B-tähden pspektriluokka on välillä K7-M0. B-tähden ympärillä on havaintojen mukaan pölykiekko, joka kiertää kumpaakin B-tähteä.
Sisempi ja ulompi pölykiekko.
Sisempi ohut pölykiekko ulottuu B-tähtiparin eli Bab-parin painopisteestä 1,5–2 AU:n päähän. Tämän jälkeen pölykiekoissa on noin 3 AU:n levyinen aukko, ja toinen, paksu kiekko alkaa noin 5,9 AU:n päässä. Kiekoissa on vähän kaasua, joten ne ovat melko pitkälle kehittyneitä. Sisempää kiekkoa pidetään "toisen sukupolven kiekkona", joka on irronnut jo kasautuneista isommista kappaleista. Myös ulompi kiekko koostuu suurista hiukkaista, ja säteilee paljon infrapunaa, koska siellä tapahtuu luultavasti näkymättömän, jo syntyneen, planeetan aiheuttamia törmäyksiä, jotka hajottavat suuria pölyhiukkasia pienemmiksi. Vastaava massa pieniä pölyhiukkasiahan omaa suuremman pinta-alan kuin pieni määrä suuria.
Tämän tyyppistä ohuesta sisäosasta ja paksusta ulko-osasta koostuvaa esiplanetaarista kiekkoa pidetään niin sanottuna siirtymävaiheen kiekkona, joka elää vain noin 100 000 vuotta. Syntyneiden planeettojen uskotaan puhdistavan vetovoimallaan sisempää kiekkoa.
HD 98800:sta nuorempia ovat nuoret esiplanetaarisen kiekon ympäröimät kaksoistähdet St 34 ja Hen 3-600 A. Vanhempia ovat esim TW Hya.
Koneeseen kadonnut

Koneeseen kadonnut on Apulannan single. Se on ainoa kaupallinen single, joka julkaistiin Apulannan yhdeksänneltä studioalbumilta Eikä vielä ole edes ilta. Kappaleesta kuvattiin myös musiikkivideo.
Kappaleet.
Kaikki kappaleet sovittanut Apulanta.
Tyler Hoechlin

Tyler Lee Hoechlin (s. 11. syyskuuta 1987 Corona, Kalifornia, Yhdysvallat) on yhdysvaltalainen näyttelijä. Hänen ensimmäisiä merkittäviä roolejaan oli rooli elokuvassa "Matkalla Perditioniin" (2002). Hoechlin on näytellyt televisiosarjoissa "Seitsemäs taivas ja Teen Wolf". Hän on näytellyt myös "C.S.I. Miamissa".
Nuoruus.
Hoechlin syntyi Coronassa, Kaliforniassa, Lori ja Don Hoechlinille. Hänellä on kaksi veljeä, Tanner ja Travis, ja sisko, Carrie. Hoechlin aloitti pelaamaan baseballia noin 7-vuotiaana.
Ura.
Hoechlin aloitti lapsinäyttelijänä. Hän näytteli televisiosarjassa "Teen Wolf" Derek Hale -nimistä ihmissutta 1–4 tuotantokausilla.
Hänen näyttelemänsä hahmo palaa sarjaan kuudennessa ja viimeisessä kaudessa, jonka loppuosuus esitettiin Yhdysvalloissa loppuvuonna 2017.
Yksityiselämä.
Hoehclin on seurustellut näyttelijä Brittany Snown kanssa marraskuusta 2012 lähtien.
2V-varaverkko

2V-varaverkko oli Suomen valtakunnallinen, yhteiskunnan poikkeusoloja ja häiriötilanteita varten rakennettu viranomaisten tiedonsiirtoverkko. Verkon lyhenne tuli sanoista "Valtakunnallinen Vara-verkko".
Verkko rakennettiin vuosina 1993–1996, ja sen tarkoituksena oli turvata viranomaisten ja muun julkishallinnon keskinäinen viestiliikenne poikkeusoloissa ja erilaisissa kriisitilanteissa, joissa normaalit tietoverkot eivät ole käytettävissä.
2V-varaverkon kehittämisestä ja toiminnan ylläpidosta vastasivat Liikenne- ja viestintäministeriön asettama ohjausryhmä ja tekninen ryhmä. Verkkoa hallinnoi Suomen Erillisverkot Oy ja sen ylläpitoa rahoitti Huoltovarmuuskeskus.
Verkko purettiin lokakuun 2012 loppuun mennessä. Verkon korvasi langaton VIRVE-viranomaisverkko ja KRIVAT-palvelu. Verkon nimitys käyttäjien keskuudessa oli "Kuuma linja".
Svätý Jur

Svätý Jur on pikkukaupunki Slovakiassa, Bratislavan pohjoispuolella. Siellä oli noin 5 720 asukasta vuoden 2019 arvioiden mukaan. Kaupungin nimi tarkoittaa pyhää Yrjänää, minkä takia se joutui kommunistihallinnon aikana vaihtamaan nimeksensä "Jur pri Bratislave". 
Ensimmäinen maininta kirjallisissa lähteissä Svätý Jurista on vuonna 1209, ja vuonna 1299 se sai kaupunkioikeudet. Kaupungin merkittävin nähtävyys on 1200-luvulla rakennettu Pyhälle Yrjölle omistettu kirkko. Siihen on lisätty yksityiskohtia vuosisatojen varrella. Kaupungissa on ollut Biely Kameňin linna (Valkea linna), mutta se on ottomaanien jäljiltä raunioina. 
Slovakian ensimmäinen rautatie kulki Bratislavasta 14 kilometrin päähän Svätý Juriin.
7,62×51 mm NATO

7,62×51 mm NATO on Winchesterin sotilaskäyttöön kehittämä kiväärin patruuna. Sen nimelliskaliiperi on 7,62 mm ja hylsyn pituus 51 mm. Patruuna kehitettiin 1940–1950-lukujen taitteessa uudeksi Naton jalkaväen standardipatruunaksi, mistä johtuu myös sen yhteydessä käytettävä lyhenne.
Patruuna otettiin palveluskäyttöön Yhdysvalloissa vuonna 1957 M14-automaattikiväärissä ja M60-konekiväärissä. Euroopassa menestynein 7,62×51 mm patruunaa käyttävä kivääri oli Fabrique Nationale de Herstal -tehtaan FN FAL.
Kun Suomessa pohdittiin 1950-luvulla uuden jalkaväkiaseistuksen hankintaa, valinta tehtiin länsimaisen Nato-kaliiperin ja neuvostoliittolaisen lyhyemmän patruunan välillä. Todettiin, että ampumaetäisyydet peitteisessä suomalaisessa maastossa jäisivät väistämättä lyhyiksi, minkä seurauksena pidemmästä patruunasta ei olisi hyötyä. 7,62×51 mm:n patruunan aiheuttama rekyyli on voimakas hankaloittaen ampumista sarjatulella. Neuvostoliittolainen AK-47-rynnäkkökivääri oli todettu testeissä äärimmäisen toimintavarmaksi ja se valittiin suomalaisen rynnäkkökiväärin esikuvaksi. Tämä johti Suomen 7,62×39 mm:n patruunan käyttäjäksi.
Lähinnä 7,62×51 mm:n patruunan kielteisistä ominaisuuksista johtuen sille kehitettiin seuraajaksi 5,56×45 mm NATO -patruuna, joka on noin puolet kevyempi. Tämä vähentää huomattavasti sekä huollon että yksittäisen taistelijan rasitusta.
7,62×51 mm NATO on lähes identtinen kuin kaupallinen .308 Winchester (.308win) patruuna, joka kehitettiin Winchesterin toimesta samoihin aikoihin, mutta eroaa rakenteellisesti hieman mm. panoksen kaulan pituuden, seinämien paksuuden sekä käytettyjen paineiden puolesta . NATO-panos on kaulaltaan pidempi sekä sen seinämät ovat paksummat. Eroja selittää mm. se, että 7,62×51 mm NATO suunniteltiin toimimaan samalla niin pulttilukkoisissa kivääreissä, kuin täysin automaattisissa konekivääreissä, huomattavan vaativissa olosuhteissa. 
Yleistyksenä voidaan sanoa, että lähes kaikissa .308win kaliiberin aseissa voidaan käyttää 7,62×51 mm NATO panoksia, mutta toisinpäin käytettynä panos saattaa aiheuttaa vaaratilanteen, koska .308win patruunoissa käytetään hieman suurempia maksimipaineita (n. 8000PSI ), eikä panos välttämättä sovi panospesään täydellisesti, joka voi johtaa, harvinaisessa tapauksessa, ohuempiseinäisen panoksen halkeamiseen.
Latvian salibandymaajoukkue

Latvian salibandymaajoukkue edustaa Latviaa kansainvälisissä salibandyturnauksissa. Se on sijoittunut maailmanmestaruuskilpailuissa parhaimmillaan neljänneksi. Latvia on salibandyn maailmanrankingissa sijalla 4.
Parasitologia

Parasitologia eli "loisoppi" tai "loistutkimus" on biologian tieteenhaara, jossa tutkitaan loisten eli parasiittien ja isäntäorganismien suhteita sekä näiden evolutiivista historiaa. Loiset ovat erittäin suuri eliöryhmä, ja loisia on yksisoluisista organismeista kohtalaisen suuriin kaloihin (esimerkiksi candirú). Loiset ovat pääasiassa toisista elossa olevista eliöistä verta imeviä tai niiden lihaa syöviä organismeja. Loiset voivat elää joko isäntäorganismin sisällä tai ulkopuolella, kiinni organismissa tai irti siitä.
Haarat.
Parasitologia jaetaan usein osa-alueisiin, tarkempiin tieteenhaaroihin, esimerkiksi:
Mertensia ovum

Mertensia ovum on arktisten vesien kampamaneettilaji.
Ulkonäkö ja koko.
"Mertensia ovum" kasvaa enintään 15 cm pitkäksi, joidenkin lähteiden mukaan alle kuusisenttiseksi. Se on läpikuultava, kamparivit hohtavat vaaleanpunaisina. Lonkerot ovat 10–20 kertaa vartalo-osan pituiset.
Levinneisyys.
"Mertensia ovum" -kampamaneetteja tavataan kaikkialla arktisilla merialueilla 50 metrin syvyyteen asti. Itämerestä lajia ei ole perinteisesti tunnettu, mutta vuonna 2008 DNA-perusteinen tunnistusmenetelmä osoitti sen esiintyvän täällä yleisenä.
Ravinto ja elintavat.
"Mertensia ovum" syö eläinplanktonia, jota se pyytää pitkillä tahmeilla pyyntilonkeroillaan ja myös kalanpoikasia sekä mätiä.
Hehkurasbora

Hehkurasbora ("Boraras brigittae") on seeprakalojen heimoon kuuluva kalalaji, jota tavataan myös akvaariokalana.
Hehkurasbora kasvaa noin 2.5 cm pitkäksi. Se on pohjaväriltään oranssinpunainen, ja siinä on kyljessä musta vaakasuuntainen juova. Koiraan evät ovat punaiset, mustareunaiset, naaraan evät oranssinsävyiset. Kala on nuorena vaisumman värinen, mutta värit kirkastuvat noin yhden vuoden iässä.
Hehkurasbora on kotoisin Aasiasta: Borneon eteläosista ja Indonesiasta.
Hehkurasbora on ehdottomasti parvikala ja tarvitsee suuren parven ympärilleen (ainakin 10–20 yksilöä). Hehkurasboran ravintoa ovat akvaariossa pakastetut ja kuivatut hyönteisten toukat, vesikirput ja eläinplankton.
Kiskon vaakuna

Kiskon kunnanvaakuna oli Kiskon kunnan virallinen tunnus, ja se oli saanut aiheensa kunnan historiasta. Vaakunan vuorihakut viittaavat alueen vanhaan kaivostoimintaan ja apilakoro maatalouteen.
Vaakunan on suunnitellut Ahti Hammar, ja se vahvistettiin käyttöön 5. elokuuta 1952. Vaakunan selitys on ”vihreässä kentässä kaksi vuorihakkua ristikkäin, niiden alapuolella apilakoroinen tyviö; kaikki hopeaa”. Vaakuna muuttui epäviralliseksi kotiseutuvaakunaksi 2009 Kiskon liityttyä Salon kaupunkiin, ja sen käyttöä hallinnoi kulttuuri- ja kotiseutuyhdistys Kisko-Seura ry.
Thomas Richards

Thomas Richards (15. maaliskuuta 1910 – 19. tammikuuta 1985) oli brittiläinen kestävyysjuoksija ja olympiamitalisti.
Richards voitti maratonilla olympiahopeaa Lontoossa 1948 ajalla 2.35.07,6. Hän hävisi Argentiinan Delfo Cabreralle 16 sekuntia. Stadionilla hän ohitti täysin uupuneen belgialaisen Étienne Gaillyn, joka lopulta hävisi Richardsille 26 sekuntia ja sai pronssia.